b'\n_START_ARTICLE_\nHanne Dahle\n_START_SECTION_\nChristiania Teater (utvalg)\n_START_PARAGRAPH_\nI 1985 etablerte Mona Wiig og G\xc3\xb6sta Kj\xc3\xa4llin et nytt figurteater som fikk navnet Christiania Teater. Gruppen ble opprettet for \xc3\xa5 utvikle et figurteaterrepertoar basert p\xc3\xa5 den fellesnordiske kulturarven, samt \xc3\xa5 virke for utarbeidelse av ny, nordisk dukketeaterdramatikk. Hanne Dahle var en av kunstnerne som ble tilknyttet Christiania Teater.\n_START_SECTION_\nGledest\xc3\xa5rer og Dukkevals (1987)\n_START_PARAGRAPH_\nDenne oppsetningen hadde urpremiere i Kunstindustrimuseet i Oslo i 1987. Den ble tatt opp igjen v\xc3\xa5ren og h\xc3\xb8sten 1988, og ble blant annet vist p\xc3\xa5 Sandvika Kino. Mona Wiig hadde laget dukkene og scenografien, og var ogs\xc3\xa5 regiss\xc3\xb8r for forestillingen. Dukkespiller og skuespiller var Hanne Dahle, som ogs\xc3\xa5 fremf\xc3\xb8rte sanger til eget akkompagnement. Stykket ble utarbeidet etter en id\xc3\xa9 av Anne Thomte, og handlet om en gammel mann som s\xc3\xa5 tilbake p\xc3\xa5 livet sitt. Forestillingen ble betegnet som \xc2\xabet uh\xc3\xb8ytidelig og humoristisk s\xc3\xb8rgespill\xc2\xbb som passet for barn fra 6 \xc3\xa5r og oppover.'